**JAVNI NATEČAJ ZA IZBOR NAJ-LESENE GRADNJE 2016**

Javni natečaj za izbor naj-lesene gradnje 2016 temelji na Proračunu Republike Slovenije za leto 2016 (DP2016) (Uradni list RS, št. [96/15](http://www.uradni-list.si/1/objava.jsp?sop=2015-01-3770)), Zakonu o izvrševanju proračunov Republike Slovenije za leti 2016 in 2017 (Uradni list RS, št. [96/15](http://www.uradni-list.si/1/objava.jsp?sop=2015-01-3772)), Zakonu o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP in [96/15](http://www.uradni-list.si/1/objava.jsp?sop=2015-01-3772) – ZIPRS1617), Zakonu o podpornem okolju za podjetništvo (Uradni list RS, št. 102/07, 57/12, 82/13 in 17/15), Sklepu Vlade Republike Slovenije o ustanovitvi Javne agencije Republike Slovenije za spodbujanje podjetništva, internacionalizacije, tujih investicij in tehnologije (Uradni list RS št. 93/15), Programu dela s finančnim načrtom Javne agencije Republike Slovenije za spodbujanje podjetništva, internacionalizacije, tujih investicij in tehnologije za leti 2016 in 2017 (v nadaljevanju Program SPIRIT Slovenija), ki ga je sprejel Svet agencije na svoji 20. redni seji dne 9.2.2016 in h kateremu je Ministrstvo za gospodarski razvoj in tehnologijo izdalo soglasje dne 23.2.2016, št. 302-2/2016/29 ter Pogodbe št. SPIRIT Slovenija C 2130-16R460002 o izvajanju in financiranju Programa SPIRIT Slovenija 2016 za področje internacionalizacije in promocije lesnopredelovalne industrije.

**SPIRIT Slovenija, javna agencija objavlja odprti javni natečaj za izbor naj-lesene gradnje 2016.**

**Naziv in sedež naročnika**

SPIRIT Slovenija, javna agencija

Verovškova ulica 60

SI-1000 Ljubljana, Slovenija

**JAVNI NATEČAJ ZA IZBOR NAJ-LESENE GRADNJE 2016**

**1. Predmet javnega natečaja**

Predmet odprtega javnega natečaja je priznanje za odlično realizacijo lesene gradnje za zgrajene objekte v preteklih 5 letih v naslednjih kategorijah:

* stanovanjske stavbe
* javne stavbe
* poslovno-industrijski objekti ter
* inženirski objekti in tehnične rešitve.

Kategorije so informativne, saj se priznanje podeljuje v skladu s trenutno situacijo in kakovostjo prispelih del. V vsaki od navedenih kategorij bo podeljena največ ena nagrada.

Naročnik si pridržuje pravico, da ne izbere nobenega od prijavljenih projektov.

**2. Namen javnega natečaja**

SPIRIT Slovenija, javna agencija želi v okviru javnega natečaja za izbor naj-lesene gradnje 2016 krepiti zavedanje o lesu in njegovi kulturni razsežnosti, spodbujati uporabo lesa tako pri gradnji objektov kot pri uporabi v vsakdanjem življenju ter usmerjati pozornost širše javnosti na kakovostno arhitekturo. Spodbuditi želimo trajnostno, ekonomsko in kakovostno uporabo lesa ter na ta način povečati njegovo rabo.

**3. Cilj javnega natečaja**

Z denarno nagrado »Druga nacionalna nagrada za naj-leseno gradnjo v Sloveniji«, ki jo bomo letos v okviru Javnega natečaja za izbor naj-lesene gradnje 2016 podelili drugič, za objekte zgrajene v letih od 2011 do dneva objave javnega natečaja, želimo v družbi spodbuditi umno izrabo lesa na vseh ravneh.

Slovenija je dežela gozdov in lesa, bogate in še žive dediščine gradnje iz lesa, pa tudi najsodobnejših tehnologij in dizajna. Les je edina surovina, ki jo imamo v relativnem izobilju, vendar je ne izkoriščamo v zadostnem obsegu. Kljub dolgoletni tradiciji sonaravnega gospodarjenja z gozdom in rabe lesa, posek močno zaostaja za prirastkom, kar se kaže v hitrem staranju gozdov in padcu kakovosti lesa. Vse več posameznikov se odloča za sobivanje z izročilom, naravo in hkrati upošteva najsodobnejše standarde bivanja.

Z natečajem želimo promovirati rabo lesa v gradbene namene, v vsakodnevnem življenju in posredno vplivati na izboljšanje stanja slovenske lesnopredelovalne industrije ter prispevati k prehodu Slovenije v nizkoogljično družbo. Področje lesene gradnje želimo približati potencialnim uporabnikom, da bodo tako bivali ali delali v zdravem bivalnem okolju, v človeku prijaznih lesenih zgradbah, ki ohranjajo gradbeno in likovno kulturo našega prostora. Z nagrado želimo spodbujati arhitekte, naročnike in izvajalce k uporabi lesa, ki je slovenski tradicionalni potencial in hkrati aktualen svetovni trend in s tem k raziskovanju sodobnih arhitekturno-oblikovalskih načel, uporabi naprednih konstrukcijskih tehnik, upoštevanju okoljskih parametrov, uvajanju sodobnih energetsko učinkovitih sistemov ter ekonomski učinkovitosti gradnje.

**4. Prijavitelj**

Prijavo lahko odda vsaka fizična ali pravna oseba, ki je kakorkoli sodelovala ali bila vključena v prijavljeni projekt.

**5. Način in rok oddaje prijave projekta**

Prijavitelj prijavi projekt z izpolnitvijo spletnega prijavnega obrazca z oznako »Druga nacionalna nagrada za leseno gradnjo 2016«, v katerem opredeli osnovne podatke o projektu ter tehnične karakteristike zgradbe vključno s kratkim opisom objekta, načrti in fotografijami.

Prijavni obrazec je na voljo le v elektronski obliki in ga lahko prijavitelj izpolni na spletnem naslovu <http://www.podjetniski-portal.si/prijave/druga-nacionalna-nagrada-za-leseno-gradnjo-2016>. Prijava se odda preko spletnega obrazca, elektronsko. Prijav v fizični, pisni obliki naročnik ne sprejema. Prijavitelji lahko prijavijo projekt lesene gradnje **do vključno 15. 09. 2016, do 24h,** preko prijavnega spletnega obrazca. Po oddani spletni prijavi, le te ni mogoče več spreminjati. Že oddano prijavo prijavitelj lahko nadomesti z novo prijavo, v kateri mora pod opombe navesti, da z njo nadomešča prejšnjo prijavo in katero. Po roku oddaje prijave projekta, to je po 15. 09. 2016, po 24h, spremembe prijave niso več možne. Obvestilo o izidu natečaja, bodo prijavitelji prejeli **najkasneje do 15. 10. 2016** na elektronski naslov kontaktne osebe, navedene v prijavnem obrazcu.

Naročnik ni odgovoren za napake vezane na delovanje spletne strani, omrežja ali drugih komunikacijskih elementov, ki bi lahko povzročile, da prijavitelj zamudi rok za prijavo.

Prijavitelj lahko isto vsebino projekta prijavi samo enkrat. Isti prijavitelj lahko prijavi različne vsebine v različnih kategorijah, vendar je omejen s skupno največ dvema prijavama v okviru javnega natečaja za izbor naj-lesene gradnje 2016. V primeru, da različna prijavitelja prijavljata isto vsebino projekta, se uvrsti v postopek ocenjevanja tista prijava, ki je bila elektronsko oddana prej po času. V kolikor bo prijavitelj prijavil več kot dve prijavi, si naročnik pridržuje pravico, da bo v ocenjevanje vključil tisti dve prijavi, ki sta bili časovno oddani pred ostalimi, ostale pa bodo avtomatsko izključene iz ocenjevanja.

Nagrajeni projekti iz javnega natečaja za prvo nacionalno nagrado za leseno gradnjo 2013, ne morejo kandidirati v nobeni od naštetih kategorij »Druge nacionalne nagrade za leseno gradnjo 2016«.

Pri prijavi projekta lesene gradnje, mora prijavitelj slediti navodilom v spletnem obrazcu in priložiti tudi dodatno dokumentacijo, namenjeno pojasnilom, kot so načrti, skice, fotografije v obsegu, ki je določen na spletnem obrazcu.

Natečajni projekti lesene gradnje in njihovi opisi morajo biti v slovenskem jeziku.

**6. Ocenjevalna komisija**

Prijave bo ocenjevala strokovna komisija, sestavljena iz 5 članov, uglednih strokovnjakov z različnih področij (arhitektura, lesarstvo, gradbeništvo, trajnostna gradnja in učinkovita raba energije). Za ocenjevanje projektov lesene gradnje je izdelana metodologija za ocenjevanje s sistemom točkovanja. Vsaka prijava bo individualno ocenjena s strani 5 članov strokovne komisije. Člani strokovne komisije bodo poleg izjave o zaupnosti in nerazkritju podatkov, podali tudi izjavo o nekonfliktnosti interesov. Z izjavo o nekonfliktnosti interesov člani žirije jamčijo, da bodo ocenjevali neodvisno. Strokovna komisija bo prijave na natečaj pregledala in ocenila, na podlagi v javnem natečaju navedenih meril. Prijavljene lesene gradnje, si bo ocenjevalna komisija po potrebi ogledala tudi na terenu.

**7. Merila in metodologija ocenjevanja**

Metodologija ocenjevanja projektov lesene gradnje bo zajemala 8 strokovnih vidikov ocenjevanja, in sicer:

1. arhitekturna zasnova
2. konstrukcijska zaščita in kakovost izvedbe
3. trajnost, obstojnost
4. umestitev v ruralno okolje
5. funkcionalnost in uporabnost
6. inovativnost
7. energetska varčnost
8. fleksibilnost / sposobnost prilagoditve na tržne spremembe.

Ocenjevanje bo potekalo na način, da posamezno prijavo ocenjuje po posameznem ocenjevalnem vidiku vsak član strokovne komisije. Prijave se bo ocenjevalo ločeno, po kategorijah lesene gradnje. Prijavitelji bodo že v elektronskem obrazcu za prijavo opredelili, v katero kategorijo spada njihov projekt lesene gradnje.

Vsak posamezni vidik ocenjevanja se ocenjuje z oceno od 1 (najnižja ocena) do 5 (najvišja ocena):

1 – neprimerno,

2 – primerno,

3 – dobro

4 – zelo dobro

5 – odlično.

**8. Zavrnitev ali izločitev prijave**

Strokovna komisija bo zavrnila nepopolne, neustrezne ali kako drugače neprimerne prijave. Strokovna komisija bo izločila prijavitelja, ki krši pogoje sodelovanja, posreduje lažne ali zavajajoče podatke ali kako drugače krši integriteto izbora. Odločitev strokovne komisije o nagrajenih prijavah je dokončna, brez možnosti pritožbe.

**Nagrajene prijave bodo predstavljene na zaključni prireditvi, ki bo potekala v Ljubljani, 8. novembra 2016.**

**9. Varovanje podatkov in obveščanje javnosti**

Podatke, ki jih prijavitelj posreduje z oddajo prijavnega obrazca, se uporabi v procesu ocenjevanja projekta lesene gradnje ter za uvrstitev le-tega na predstavitev v okviru zaključne prireditve, ki bo potekala v Ljubljani, 8. novembra 2016. Celotno vsebino prijave lahko naročnik in ostali, ki z njim sodelujejo pri izvedbi tega javnega natečaja, uporabijo tudi v promocijski brošuri projektov lesene gradnje, v tekočem Katalogu projektov lesenih gradenj ~~i~~n pri ostalih načinih promocije. Z oddajo prijave se prijavitelj strinja z uporabo in javno objavo navedenih vsebin.

**10. Izbor prijave in nagrajevanje**

Udeleženec natečaja, katerega prijavo bo ocenjevalna komisija uvrstila na prvo mesto, v posamezni kategoriji, glede na postavljena merila ocenjevanja, prejme denarno nagrado v višini 1.000 EUR (vsi zneski so v bruto vrednostih). V tem sklopu bodo podeljene največ 4 nagrade, v vsaki kategoriji največ 1.

Vsem prejemnikom nagrad v tem sklopu, bo naročnik po zaključenem izboru omogočil brezplačno osebno predstavitev v medijih in s tem zagotovil dodatno javno promocijo njihovega projekta lesene gradnje ter priznanje njihovim dosežkom.

**11. Promocijske aktivnosti**

* predstavitev nagrajenih projektov lesene gradnje na zaključni prireditvi
* javna objava nagrajenih projektov lesene gradnje v promocijski brošuri projektov lesene gradnje
* javna objava nagrajenih projektov lesene gradnje na spletnih straneh naročnika in spletnih straneh Ministrstva za gospodarski razvoj in tehnologijo
* promocija nagrajenih projektov lesene gradnje v različnih medijih.

**12. Obveščanje**

Prijavitelji bodo o izidu natečaja obveščeni najkasneje do 15. 10. 2016 na elektronski naslov kontaktne osebe, navedene v prijavnem obrazcu. Prijavitelji se zavezujejo, da obvestila o izboru najboljših projektov lesene gradnje ne bodo javno komunicirali, preden tega ne bo storil naročnik javnega natečaja.

**13. Prepoved sodelovanja**

Na tem natečaju ne smejo sodelovati naročnik, njegovi sodelavci ter njihovi ožji družinski člani. Na natečaju, s prijavami prav tako ne smejo sodelovati člani žirije in njihovi ožji družinski člani

**14. Soglašanje s pogoji natečaja**

Z oddajo natečajnega projekta lesene gradnje prijavitelji natečaja soglašajo z vsemi pogoji natečaja, ki so razvidni iz vsebine natečajne dokumentacije.

**14. Sprememba javnega natečaja**

Naročnik si pridržuje pravico do spremembe javnega natečaja v primeru, ko bi takšna sprememba bila potrebna zaradi zagotavljanja integritete nabora. Morebitna sprememba bo objavljena na spletni strani natečaja najkasneje do 15. 8. 2016.

**15. Dodatne informacije v zvezi z javnim natečajem**

Vse vprašanja vezana na vsebino javnega natečaja sprejemamo v pisni obliki na elektronski naslov: les@spiritslovenia.si, najkasneje do 10. 9. 2016. Vprašanja in odgovori bodo objavljeni na spletni strani naročnika, najkasneje do 14. 9. 2016.

**16. Priloga**

Elektronski prijavni obrazec z oznako:

«Druga nacionalna nagrada za naj-leseno gradnjo 2016««.

Ljubljana, 10. 6. 2016

 **SPIRIT Slovenija, javna agencija**

 Gorazd Mihelič, v. d. direktorja